
    I

  
    ZIDATE ŽENSKE SOBE

     

    projektirane davno,

još u srednjem vijeku kao utvrde

protiv najezde livadnog cvijeća

i plodne kiše

stare djevojačke sobe imaju po deset zidova

samoće više od svih drugih prostorija u kući

sve se to skriva od nas brojnim optičkim varkama

i sedmorim pečatima

samo se s najprometnijih cesta iz oštrih zavoja

jasno može vidjeti

kako se u tim bjeličastim zidovima

načetima vlagom i dugim noktima

sitno nešto ukukuljeno miče

dok sjetne stanarke pišu nove

balade o zaklanim ovcama

i bogu kao transcendentalnom biću

i s te niske ceste vidi svatko

da se u devetom zidu kriju

od muških gostiju i

proljetnoga sunca

balzamirane desni i pocrnjeli

virusi mrtvih papa,

usidjelica

  
    SOBE SA PSOM SVAĐE

     

    na žitkoj masti iz

probušenih usta ukućana

mnoge dnevne sobe nakon obiteljske svađe

iskliznu iz tijela kuće i

oštro se nagnu preko ruba,

škripe, lude

mrtvo ukočene.

i kad umorni svađači pođu oprati

usta, ruke, zvuk i suđe

u zagađenoj sobi nastavlja

psovati i cviliti netko

neugodno čudan.

nije čovjek, niti drvo, a ni kamen.

nije autorobot, ni fotorobot

ni stari usisivač.

to mali zli pas svađe

nad provalijom nagnut

nastavlja gristi

samog sebe

  
    ŠKORPIONSKE SOBE

     

    osim mirisa naftalina

i atmosfere polarne noći

soba okorjele agorafobičarke

ima karakteristično

lice pijavice i tvrdi crni oklop.

to je hitinska uniforma škorpiona,

u kojoj ujutro poljubi

svoju žrtvu i zatvori vrata

kao da ubode repom.

šapne joj „nemoj nigdje ići,

daj ostani doma“

pa skuha gustu kavu od žuči,

bez jezika i crijeva

mazno tepajući.

znanstvenici ateisti

kladili bi se u svim crkvama

u sto viteških oklopa

i gromova

da bi takva otrovna soba

jedina preživjela hidrogensku bombu

i skitala pustim svijetom

sretna, naseljena

samo žoharima

iz naših umobolnica

  
    SOBE ZA RAZBIJANJE

    
       
    

    ne samo vikendom

marinina soba kasni do ogledala i

na popis stanovništva

svim radnim danima,

(kao onaj autobus na 7:32)

jer naprosto

kao i marina

ne stigne poprimiti neki drugi oblik,

neko novo betonirano tijelo

i nadrasti malu sebe.

nenaspavana,

soba se svaki dan budi od tuge

i gurne glavu u šalicu hladne kave.

nema s kime pričati pa

opet zaspi, dok joj preko parketa

gusarski šepaju ošamućene kornjače

prevrću cipele, bajaju

stenju, proklinju, došaptavaju

zakivaju krevet za marinu

marinu za krevet

preko svega namiču zastore

kažu: marina, zakasni na posao

kad u snu na svadbenom velu

tako spretno letiš u nebo

prema

alkoholnim oblacima

  
    SOBE IZ PREDGRAĐA

     

    poneke

meke sobe iz naših predgrađa

nikada nisu bile izvan svoje kuće,

nikada u gustoj šumi

nikada nisu pale u more

i smočile se

da bi im se zato raspale papuče, espadrile

i pustile ih na slobodu

zato se meke sobe plaše

uvijek istih razbijanja tanjura,

curenja plina, upale gušterače i kože,

nose sunčane naočale usred noći

dok čitaju vikend ljubavne romane

stalno zalijevaju cvijeće po kući

a ono postaje plastično

i nemirno

kao silnim poljupcima

zlostavljana djeca

  
    MLAKE SOBE

     

    u mlakim se sobama

krije spora opasnost

jede se mlaka juha i

pije mlako vino, poslužuje se tijelo

na srebrnim pladnjevima

koža je mlaka toliko da s nje otpadaju

minijaturne obiteljske slike

mlaka je i meka kocka dana

i meckava kuglica noći

mlaka je biblija na polici i

mlačan je televizor

cijele se dane po krevetu

valjaju udovi i mrtvi se jastuci

cufaju kao ožalošćene trudnice

zapele u nateklom trbuhu sa čedom

zatočenim u maternici već godinama

ludo čedo ne izlazi na igralište,

ostaje zasjelo na nezanjihanoj ljuljačci

usred gladne mame, mlake juhe

u nerastvorenoj zdjelici

svo je mokro i zamiješano,

samo su mu oči suhe od sveopće

kupole kože, mlačnog neba

čiji stisak ne ublažuje

ni pjev ptica izvana

ni vječno zeleni

semafor

  
    SOBA SVJETSKE PUTNICE

     

    kad se vratim kući s isprljanim koferima

što da radim?

dugo stojim i pitam se na pragu

zašto svi putevi ne vode ni u rim ni u moskvu

već u ovu sobu?

    u ovu suhu očevu kocku

u tvrdu kutijicu stalnih dimenzija,

smiješno nakaznu u svom stajanju

kao sobni bicikl

    ja, velika i zlatna

s tekućim putovnicama u kosi

studentica svjetskih aerodroma

svezana uvijek iznova

s četiri sigurnosna pojasa

njenih praznih zidova

    još jednom nakon mora

sjesti s poderanom kartom u ovu sobu

otprilike je

kao da se objesim naglavce

obješena o tanku kuku na zidu,

o splet okolnosti,

o slučaj

o zamah leptirovih krila u pekingu

obješena o nečiju želju

da ovdje čekam velike dane

krstitke, svadbe i mature

kao obiteljska

šunka

  
    DJETINJASTE SOBE

     

    neke stare sobe iz djetinjstva

s vremenom postanu sve ovisnije

o prašini i pažnji,

musavo infantilne, inatljive.

djevojčice-starice.

naprimjer, ako je ovo zbilja moja soba

zašto ne sjaji kao pronto

sama od sebe kao prije

zašto pušta toliko kilograma prašine

dnevno na sve te vrijedne stvari?

kao da potajno ušmrkava

tu sivu vampirsku perut

ili je ubrizgava ravno u vaze, tepihe, mene

ne bi li na nešto mučno zaboravila.

ne. ipak ta djevojčica-starica

fini mljeveni ostatak stvari

taloži za svoj umirovljenički „5 o’clock“ kakao

koji će sjetno pijuckati

s drugim napuštenim sobama iz kvarta

kad je ostavim zbog nekog

zrelijeg

drugog

  
    PODSTANARSKE SOBE U DRAŠKOVIĆEVOJ

    
       
    

    dok dolje

po plavim ulicama

musava djeca pucaju iz zračnica u

vruće zvijezde

i trpaju ih u opečena usta

gore

na petom katu

u svom hladnom mjehuru

unajmljena samačka soba

praznovjerno popravlja antenu

da bi mogla dotaknuti kraljicu Oprah

i na daljinu ozdraviti.

jer, dear Oprah, reci mi

kako da prestanem prezirati

ovo siromašno podstanarsko tkivo u meni

koje raščupano u staroj pidžami

piše beskorisne pjesme

o velikoj ljubavi

u malenim gradovima?

  
    JESENJA STABLA U SOBAMA

    
       
    

    noću na gornjem gradu

u vlažnim spavaćim sobama

iz raspuklog parketa rastu kao baobab

golema porodična stabla

s njihovih teških grana vijore

crni pramenovi odrezane kose i

suhi listovi obiteljskog prava

nema nikog budnog

svi negdje pod korijenjem spavaju

dok se u deblima tih divova

kuha nova gradska jesen

i sve bi bilo suho da

iz krošanja po cijelu godinu

ne cure kiše kao stari šampanjac

po prašnim tapetama, stvarima,

kiše udaraju kapima u

velika zamusana zrcala

na zidu se nakrivljuju okviri s fotografijama

padaju, zabijaju se poput noževa

u tlo i oslobađaju ispijena lica van

s propuhom niz strme ulice

u sjenci na hrpicama lišća trunu

ostavljene

kante i lopatice

čokolada

  
    HOTELSKE SOBE

    
       
    

    ponekad

u nekim nepočišćenim sobama

starog hotela Babilon

nema više ni plastičnih natikača ni jeftinih slika,

naprosto su ishlapile od nedodirivanja,

a noćne su lampe propale bez zvuka kroz tepih u mrak

i eto nigdje nikakav skoreni

ljudski trag na bilo čemu, zavjesama

samo mrtve muhe

i ustajala svjetlost na stropu

skupa zuje niski poluton.

dva debela konopca leže na podu

kao pozaspale, trudne zmije

i ne javljaju se

nikome na telefon.

nasred sobe sjedi sam

tzv. jaki čovjek s golemim bicepsima.

slaže pasijans, puši mljevenu

ptičju kugu s aromom višnje.

tvrdi da ima sve blago ovog svijeta

ali nigdje ne stoji da je on bog

ni u osobnoj,

ni u vozačkoj ni u arhivi.

po cijele dane ništa ne radi

samo gricka slova iz vrećice s

instant juhom, umjesto televizora

el ninjo mu na prozor nanosi

uvijek nove kamikaze

diše na jednjak, psuje na jetru

iskašljava u strahu

male čavle i spajalice

briše prašinu, stvara prašinu

pjeva malu tužaljku

kada će ući Sobar

kada će me istući Dobar

oplijeniti i

zavezati za stolac

  
    MRAČNA SOBA ČASNE SESTRE AGATE

    
       
    

    umjesto da se noću molim nebesima i

letim nad krovovima

kao perce anđela rafaela

muha i ja zapele pod nogom kreveta

čudimo se u gluhom mraku

koliko mrzim ovu nepokretnu sobu.

ona je zaostatak od mog starog vanjskog

tijela i ne znam što ću

s tim okoštalim invalidom.

prevelika je i premala kao

odrasla beba koja malo plače malo gleda

kako je hladno mjerkam

iz njezine tame odozdo

kao iz želuca mrtve jonine ribe.

nazvala bih nekog na telefon

soba mi prerezuje žice

zapovijeda mi da šutim

i legnem na goli pod, sama

na njezine krute kosti koje bole

glupo kao papa pio

zapravo, što hoće

od mene njezina nepokretnost?

zašto te zazidane cigle više

ne polude i poteku van, među ljude?

ako toliko voli stari ptolemejev sustav

zašto u njezinom svemiru

stvari ne rotiraju pijano oko mene centra,

svijetle i trepću

(i žarulje i knjige)

kao anđeli planeti

  
    II

  
    POSAO.HR

    
       
    

    tražila je posao. posvuda.

sa šibicama, bakljama, baterijama, ostali su još psi tragači.

u limenkama, kartonskim kutijama.

u frižideru i dimnjaku. ispod malog akvarela.

tražila je na internetu, u policiji, kod susjeda, u šahtu.

izvrnula je sve džepove, istresla cipele.

pitala miss sporta, konje i noćne čuvare.

bila u šumi, na klizištu, u vatri i vodi.

da ga nije izgubila na cesti?

gledala je u kinu, poslije kina, pokraj kina.

iza pošte, na kamionu, kod slastičarne,

za hrastom, pod strehom.

gdje se skrio? magarac je bio. posao.

prelistala je sve bilježnice, sve knjige.

obišla sve šaltere i uniforme

rekli su joj vaš posao je iza druge police,

lijevo, dolje, ravno, gore, desno, prva vrata

sve do zadnjih. pregledala ludnicu.

promijenila plahte. nigdje.

otvorila prozore i virkala svako malo.

možda prođe posao.

penjala se na krov i tražila ga ogledalcem.

nema posla. pričekat će još malo.

a onda će oglasiti

da jede paukove po kućama

vrlo povoljno

  
    NA ŠALTERIMA RASTU RUPE

    
       
    

    gospođo

još nema ništa na knjižici,

kaže glas u kostimu kroz rupe na šalteru

i zamre

rupe od kao od blještavih metaka se šire,

provlače se šuškavi muškarci. vlaže palac.

šire torbe. njihova djeca sjede,

i ona je sjela. briše sive kamenčiće

u kutu oka, nisu suze. mrtvi vrapci.

vrapci su bili davne curice. curice su sjedile

u čekaonici. s papirićem broj jedan.

nitko ih nije rodio. ni ona.

šalter kaže zaštitarstvu

pustite ženu, neka bar spava blizu novca.

godi to šuškanje. i šalteri poletješe nebom.

vidi novčići, novčići. napolju padaju lisnice.

neka ih netko pokupi grabljama.

pred zatvaranje banke ženski glasovi u kostimu

dolaze po nju s toplim čajem.

podižu je, umeću u kuvertu, sitna žena požutila

zvecka, ispada na tlo kod zahoda

glas portira kaže

gle, žena manja od kvadrata u

matematičkoj bilježnici!

kaže kostim

ne brinite, gospođo, našla sam vas,

kako ste vi sretnih

deset lipa

  
    GLAD ZIME

     

    skupa je to glad

zinuti cijelim tijelom za suncem

trčati za njim svijetom

kao za ukradenim

i prodanim skupocjenim organom iz

ozeble glave

a ne imati ništa osim kocke leda,

suhe vode u džepu

zimi je jezik ovijen oko sebe

kao bijela mačka

i rijetko po putu baca vlažno sjeme

vruće komplimente iz poslanice rimljanima

kad prođeš pokraj nasmijanog čovjeka

a ono mu ne miriše iz očiju

ništa ni zeleno ni slano

misliš u sebi, ma kakvi ljudi!

lažeš sebi u obje gole noge da je

najljepše pobjeći u london,

živjeti u prljavim koferima po vrućim stanicama

kao u život-mašini, po cijele dane

ne raditi ništa, ne misliti ništa

na leđa sunca

na leđa vjetrova

na leđa bjegunaca

lijepiti naljepnice:

j a  o d o h !

  
    POVRATAK BOGU

    
       
    

    otišla je od boga,

vratila se želucu.

krenula je obična

djevojačka ekvilibristika

po rubu kuhinjskog stola,

rezanje hrenovki na žetončiće

svakodnevno pišanje u sva četiri vjetra depresije,

ubacivanje, gutanje i kružna skitnja.

u trčanju starom pustinjom

u potrazi za las vegasom, nekom grešnom verzijom

gorućeg grma sve više

joj smeta preduga suknja.

crnim traperom skriva hrenovke i šećer.

sa sedam gladi na želucu

za vječnom ljubavlju noge je

pretvorila u teške egipatske stupove

masnim nanosima

praznine na usta.

četrdeset dana u pustinji hrane

može repriza?

otišla je od želuca,

vratila se bogu.

  
    III

  
    LAZAROVA ZVIJEZDA

     

    onaj momak lazar odšetao je ravno u zvijezdu

iako neki mrtvoznanci još ponosno sjede

na njegovu otvorenom grobu

iako lazarova nejestivog tijela

unutra odavna nema

da je umro, umro, umro još im laže

stari gorki pauk zapeo u tami

snimljen unatraške

kako jede sebe

  
    KAUČ NA TRGU

     

    sjedimo na kauču na glavnom trgu

golubovi kažu sasvim tiho

pazi pred kim klečiš

na što naslanjaš leđa

o što vučeš svoje oči?

mnoštvo je kotača

ali je samo jedan kotač u kotaču

izgorjeti mora sve izgorivo

lažna kosa i odjeća

i šest šest šest bar code

piramide već padaju na glavu i

zaobljuju se same od sebe

ne trudi se shvatiti anđele

podizanje nepodizivog je božji posao

kažem, sjedni golubovima bliže

kada bi barem sva ta iskusna entropija

netragom nestala iz grada

i meni je sve poput limuna

neprivlačno bez šećera

pitaš me jesi li ti snimila matriks

jesi li riješila bliskoistočnu krizu

kriva si za neposjedovanje

najljepših sunčanih naočala

na svijetu

a ja očima brišem tvoje bore i

pjevam s indijancima kod sata

kada ću više položiti svoj vrući

obraz na tvoj? ispuniti

svoje malo pravo na tvoj

rođendanski lijes u vodi

ivana krstitelja

  
    PETLJA, LIJEPO MUŠKO IME

    
       
    

    za razliku od ribara petra

blagajnik juda

nije imao petlje započeti dan

baš onakav kakav jest

prljavih nogu i nasmijan

kad u utrobi zazveče novčići straha

on radije sve kupuje i prodaje

onakav kakav nije

čist i ozbiljan

nakon posljednjeg zalogaja kruha

zataknuo je kesicu za pojas i još

jednom pošao u jalovi šoping

naučen od prvog učitelja izdaje

i krivnje s vrećicom sitnine

jureći prema hramskoj zgradi

putem je gutao odbačenu ambalažu

svih jeftinih riječi svijeta

svako kill, verkaufen, war

plastične vrećice, mine,

logori, stranke, kamate, supermarketi

na povratku se spotaknuo

o nekog zakrvavljenog prolaznika s

teškim komadom drveta na leđima,

kad je ustao iz prašine

kupio je čvrsto uže i drvo

po povoljnoj cijeni

a iz kesice su se svijetom prosule

sve naše drahme, kune,

euri i šekeli

za kupovanje ljubavi

  
    ZAŠTITARI

    
       
    

    ljudi

su visoke životinje

i po dvjesto metara narastu

u obliku spomenika

samo im je sitna

sjemenka sudbine ispod kože

čeka na puknuće vodenjaka

jarko plave je boje

kakve nema na zemlji

još više od ljudi

visoko lete i padaju automobili,

avioni, topovi i vlakovi

na zemlji je ostalo samo nekoliko

zaštitara, vele

pješke hajmo do boga

odnesimo mu sjemenja, dobar je Bog

nizak i malen

zaštitimo ga

  
    PJESMA ZALJUBLJENE

     

    hoće li to biti svečano

ili smiješno kad u ponoć

dođem bosa s tvojim stopalima

pred vrata tvoga stana

na tridesetom katu male prizemnice

od skoro sviju nezvana

kao i sve nesretno zaljubljene

znam, ima pet godina da su ti odrezane uši

mama ti ih je odrezala i pojela

a ti još uvijek osluškuješ u njezinom zraku

te raširene žene

nemoj slušati te mrzovoljne žene

po prozorima, topot njihovih

ratničkih nogu i usaljenih srca

koja ne kucaju nego šute zazidana

sve te nevidljive tetke, strine

koje su od big banga stvarale tankim ustima

lajave krtice i ložače lomača

ispod plodne svete zemlje

hoćeš li mi otvoriti vrata

iako nisam kao ti

probaj, lijepo je ne razmišljati glavom,

ni katancima, ni čepovima

kad znaš da svi su odgovori na naša gorka

pitanja kratki i čokoladni,

ne boj se smrti

u izlozima crkava nas ne čeka

goluždrava policija krivnje

bog je nešto čudno učinio s njezinim cipelama

i anđeli se smiju na onaj zarazni način

kad se prije ponoći

ohrabrim i zakoračim

prema tvojoj zakrčenoj ulici

prema topovima možda ponovno shvatim

laku matematiku križa

pa ti izračunam svoju ljubav

na bijelom vjenčanom papiru u samo tri poteza

ne dižući ruku

ne prekidajući crtu

  
    PJESMA AGORAFOBIČARKE

     

    prošle godine u jastuku u kojem se skrivam

nije bilo mjesta za puno stvari; knjiga, bilježnica, riba.

samo jedna potrgana zemljopisna karta

i nepročitana knjiga.

u kutu je trunuo polomljeni pribor

za pecanje i isklimana zipka.

nije bilo ni svježeg zraka ni plina

samo dvije ukiseljene magle u tegli.

bilo je i ispljunutih bombona i zaostalih mina.

slavina je kapala. u wc-u je

radila noćnu mala prljava sirena.

jutrom bi se samo žarulja žmirkavo

nabacivala pljesnivome zidu.

u jastuku je bila i zima i prastaro ljeto.

u jastuku je bio lijeni piroman

ostavio neplaćene račune i konzerve.

sveta kimberly mi je pismom javila

kako će sedmerostruko povratiti štetu,

i da za božju pravdu ne brinem.

sad praznu kuću valja pomesti

prozračiti, oprati je maslinovim uljem

zamoliti ruke božje

da sav otrovani namještaj spale na nebu.

a onda će u gradu svi nakratko trebati

zatisnuti uši jer je u mom jastuku

oglašeno buđenje glasno

kao proljeće

na aljasci

  
    PJESMA O KAŠNJENJU

    
       
    

    čekala sam te do osam i deset

u mraku, pa sam ušla

bezveze mašem s dvije karte u ruci

svi vide da je jedna suvišna

a druga zgužvana

dok se probijam do naša dva prazna

sjedala sasvim naprijed

kasnim čak deset minuta

opet je odličan film počeo bez mene

sad se treba u mraku

tijelom sagnuti najniže

hodati na prstima i iza sebe

zlu krv puštati iz golih nogu niz crveni tepih

u mlazu, bez pijavica, bez buke.

šuljajući se među uskim redovima

češljati se, trijebiti se, četkati

brisati maramicom blijeda

nepoznata lica u mraku i

putem hvatati u vrećicu lelujave sjene

s platna kao vinske mušice.

pitanje je hoću li stići do kraja života

očistiti svoje sjedalo 42. od tijela neznanca

smjestiti kaput i torbu na tvoje

da izgleda kao da netko sjedi

zagnjaviti neko lice do sebe

„nisam valjda previše propustila“

i vidjeti još kraj filma

o nekom razapetom čovjeku

koji je bio

izdan za novac

  
    PJESMA SVETICE

    
       
    

    na livadi poviše bakine kuće

još kao dijete ugrizla me zmija

i smjesta umrla

otrčala sam u kuću

nije bilo nikoga, samo sam

čula od čovjekolikog leptira

agnus dei!

koliko sam ljubljena

prije prvih planina i prvih jagoda

zagrljena, meko razapeta

izumljena prije izuma pšenice i soli

kako sam sasvim pripadala prvim stvarima

ni taj glupi lonac svijeta na glavi

ni jecaj ni uho nateklo kao pogača

ne mogu me više oguliti

kao kožu krumpira i baciti

u rimo-zajedničko blato

dok plešem i skačem pred bakom

koja se vratila iz trgovine

glava je njegova u meni kao lampion

i njegova krv u grlu kao vanilija

prije početka svijeta rasla mi je kosa

danas imam dugu kosu

češljam je usijanim češljem

svaki dan plačem nad otvorenim

ogledalom u ruci

oni koji nisu upoznali

izraelovog boga

panično češljaju kosu

na krivu stranu

  
    IV

  
    TETOVAŽA

    
       
    

    na drugoj stanici je ušla s djevojčicom

tramvaj je bio pun hrv. tijela

koja su sjedila na stolicama

zavareno kao i ja

stala je kraj mene s obojenom plavom kosom

i oguljenim lakom na noktima.

kao poništenu putnu kartu

gurnula mi pred lice loše tetoviranog pauka

na zapešću. nije me štedjela.

ali, ženo, taj pauk mora umrijeti

sunovratiti se unatraške

zaplesti se u svoje mreže

ne ti, ni bog, ni ja!

u tramvaju lažna plavuša je tetovirala

rastućeg pauka na zapešću

još od svoje dvanaeste

sve mršavija i umorna

na silasku me zamolila

molim te, uzmi ga

  
    SNIMCI U DIMU

     

    
      za Sinišu K.
    

     

    nikada nisam vidjela to njegovo glomazno vozilo.

ni koturajući kruh crne gumene kore,

ni pjegavog sina.

možda nikada nisam vidjela ni njega.

ostalo je samo nekoliko požutjelih snimaka nastalih

kroz malene otvore u razgovoru.

vide se:

alkoholni benzin u

u prošupljenom rezervoaru,

kao zub klimava vrata kabine,

urezani nadimci žena u limu i

kolekcija umjetnih zubi

penkala samo za križaljke

zaspala zvijer ženke pauka

ispod vozačeva sjedala

krhotine zelenoga stakla

nad ledenim opušcima

miris gume koja steže ekvator

i stalno romsko slavlje kraj ceste

kraj rijeke vozač ljudskim kostima hvata ribe

blizanci se smiju kroz pištolje

iz glava kao latice ispadaju

zlatni zubi u prašinu

drugo se ne vidi od

sveopćeg dima

  
    UMJETNI NOKTI

    
       
    

    dobit ću nobelov auto za izum!

kakvu sam glatku cestu nacrtala

i posula je svjetlucavim brašnom

za put u daleke gradove

    ali ti uporno zastaješ kraj guste šume

tu u blizini svog djetinjstva

kao da osjećaš da je i svaka domaća šuma

uže značenje riječi unutra

    možda zastaješ zbog tamnog zračenja grana

kao da bacaš današnju sjenu Roberta Frosta

na snježni seoski put

    ne znam jesam li ti rekla

da i ja volim šumu koja guta slike i zvuke

ali što će mi ovi pomno zalijepljeni nokti

u šumama kašastim od kiše?

    ako uđem s tobom

šumske će kamere tj. ptice snimiti

kako se usred sveg tog korijenja i mahovine

moji nokti uporno naginju na krivu stranu svijeta

grebu nespariva imena u kori drveća

ili kako nervozno otkidaju

nevino lišće

    pada mi na pamet da

sve na svijetu zaškripi pod

izravnim pogledom boga

pa i moja ženska želja

    dok te čekam pod suncem

rastapam se niz cestu kao plastična slika

sveca putnika

a ti zbilja stojiš i rasteš na svojoj strani šume

i šuma je na tvojoj strani svijeta

    pitaj srne hostese
što hoće njezini umjetni nokti?

umjetni nokti hoće iščupati

iz tvoga šumskog grla

njezinu usku rimsku cestu

  
    ČOVJEK VOLAN

    
       
    

    prvo bi jutarnju kavu

utrljavao u glavu kao šampon

a onda bi već u podne počela noćna vožnja

zagrebačkim kvartovima

u isparavanju volana, petroleja

i prljavog dima

kad me vozio ulicama

vozio me kao najskuplji dio svijeta

još neprijeđenu granicu,

svoj prednji život

a onda bi noću kočnice otkazale

kao bačene proteze i

    dugi policijski izvještaji:
S.K. je uvijek vozio

kao da volanom želi omamiti svijet

i omotati ga čvrsto oko sebe
S.K. je vozio kao da

ima profil ruske rakete

i tetoviranog otmičara
S.K. je vozio uvijek neoprezno

na prazan želudac

samo da bi jednoga dana

što lakše progutao

mač nultog meridijana i

cijelu zapaljenu ekvatorsku cestu

  
    SAMO SUNČANICA

    
       
    

    možda nikad ništa u sablasnoj povijesti ljepila

nije bilo toliko prilijepljeno a odijeljeno

kao naš dvojni ljetni znoj na terasi seoskog restorana.

    kozmička razdvojenost da čak i

sunce pazi da tuče svakome od nas posebno u tjeme.

    šutimo dok se sunce počinje isparavati u nama,

ništa se u procesu ne vidi

samo naše dvije sjene nabodene na šiljke ograde

ispuštaju svaka svoju vrstu žućkaste samoće.

nešto kao dva pokvarena različita piva.

    zveči samo narodni radio i narodni znoj malog konobara

za rastanke kaplje na pod. bubnja kao krv.

i uopće, ljeti se sve suvišno slijeva niz padine.

i tišina iz naših nosova klizi niz noge plastičnih stolica.

    glupost sa stolicama.

umiju li plastične stolice razgovarati o provedbi teorije rastanka?

stolica razlaz i stolica elegantni protokoli.

    trebali smo znati da u ovakvim rašljastim ljubavnim priredbama

ne možeš otvoriti usta bez dobrog prevoditelja.

nemaš što za reći na materinjem jeziku, ni na osinjem.

ni na kojem svemirskom dijalektu.

    prijevod šutnje bi otprilike bio:

ja tebi voljeti ne više. ti sad daleko od moja srce.

ne, ja ne slušati tebe. ljubav je teško.

konobar, recite kako se na hrvatskom kaže

ne odlazi do mene,

to je samo sunčanica.

  
    ANTIMARTINI

     

    hoću li ikada vlakom prolaziti onim Martinezom

u Kaliforniji i slučajno

proliti sebi u krilo dražesni antimartini

(omjer dvije trećine vode i jednom leda

svakako bez zelene masline)

zamišljam

kad ostavim kartu na sjedalu, prijeteće pismo gđi Smrt

otići ću u hodnik i živjeti kod prozora

suputnici će se kladiti na 500$ da sam

godinama pila nešto jeftino i siromašno

za stolovima u svojoj tranzicijskoj zemlji

od čega mi je narasla tako duga muška brada.

kroz prozore brzog vlaka

u lice će mi se dugo ulijevati sunce s tankom koricom

i limunom, ja ću grickati svježinu

prolazit ću vlakom tim Martinezom

brzo, oštro, opušteno

kao nož u torti

sve dok mi se jezik ne raskoli od sreće

i iz mojih riječi ne poispadaju zapečeni

čavlići po bogatoj stranoj zemlji.

voljela bih da takav vlak godinama

juri kroz topli Martinez

sve dok mi se ne poderu siromaške mrežice za kosu,

užasnuti sitni datumi i rokovi

kao stupići kašnjenja

kondukteru, molim, još jedan antimartini

neka bude vruć i vječan

prije silaska na hladni

zagrebački

kolodvorski kamen

  
    IME RUŽE

     

    
      (ovaj krug sam stvorio, ovaj krug sam nazvao)
    

     

    bude to ovako

kad me odjednom meko pogleda

mladi čovjek kroz prozor svog imena

kako hodam onako magnetiziranog rebra

na minus pedeset stupnjeva

(to je smrtničko ime

propuhano staračkim vjetrom iz beča)

odmah se nauljene puške za srce

podižu kao tornjevi iz

mojih slomljenih ruku,

gađaju i promašuju ime

bude to udarac u pokislog majmuna

u mom mesu

majmun zakašlje

nije dosta

daj mi još jedno ime ruže

da ga gulim do smrti

  
    TITL ZA PIANO

     

    ne znam, dok ležim i gledam nekakav film
piano pije spavanja

snimljen navodno po mom životu

moj muž spava

u moje se bijelo tijelo tetoviraju zvuci

iz bubnjeva sutona, kao

mudri modri usjek na domorodačkom čelu

i moje kratko ime na toj zatamnjenoj usni.

ne boli, Ada, Ada, ne boli

naučila sam vješto

osluškivati razne zvuke na

dugo uho usamljenog aboridžina.

čujem kako nadolazi jaka plima sa sjevera

sol nanosi narasle prste sirene

na tvoju obalu iznad groblja

potonulih klavira …

dolje u kući je smrtni propuh

lupaju prozori, umiru stari miševi

padaju tanjuri i žlice, crne žlice

te neoprane žlice

iz kojih moram ustati –

film se gasi od vjetra

samo je slani vjetar dovoljno mek krevet

za izrezano tijelo.

kćerkice, igraj se s lutkom

nije to ništa

obukla sam tešku haljinu, mrežu

za hvatanje bijelih tipki prstiju

kako ih je samo

nanijelo ovo noćno more?

ne boj se, redatelju svjetlonošo

haljina je ova teža i veća od bilo kojeg

tijela moga zaspaloga muža

  
    SOBNE OČI MODROOKOG KOZOREPCA

     

    niti ja vidim tebe kao plavo niti ti

vidiš mene kao zeleno.

i to ti odgovara, odlaziš (saznajem, s konopcem)

iz sobe za razmjenu svjetlosti u ljudi.

    ali kada bi me iz morskih dubina u oči

pogledao modrooki kozorepac

kao da je sad u ovoj sobi

dogodio bi se poučak o vratima percepcije.

    „svi ljudi detektiraju samo 4 kanala svjetlosti, a

najsloženije oči prirode omogućuju modrookom kozorepcu

detektiranje 16 različitih kanala svjetlosti,

uključujući UV i polariziranu svjetlost.“

    gle! svaka sitna kupola na površini napetoga oka

zasebna je rožnica koja prima prašinu svjetlosti.

rožnica se spaja s kristalnim čunjićem i fotoreceptorom;

sve tri strukture tvore omatidij ili sliku mene kako te

posljednji put gledam.

vrhunska obrada svjetlosti se događa

baš na središnjim fotoreceptorima u očima

modrookog kozorepca.

    navodno tako složene plave oči

maksimalno iskorišćuju informacije

prikupljene svjetlošću, zažmire

i ne izlaze nikada, nikada s konopcem

iz sobe za razmjenu

sreće u ljudi.

  
    RONDO, RONDO

     

    pročitala je pjesmu Slavka Mihalića
Zatočenica kruga

i cijeli se tramvaj previše nagnuo ulijevo

ona, djevojka bez biserne naušnice

poslije je satima lila suze koje su klizile niz lice

kao stolice njezinih bivših ljubavnika

i spretno se opet uspinjale,

zabijale u oči

    pitala je Mihalića, pjesmu, Boga, kako izaći iz kruga.

obojica, sva trojica su rekla
teško je, osobito jer kruga nema.

    jer, djevojka bez biserne naušnice

godinama lunja među knjigama

kao zavitlani tlocrt ženskog organizma u

električnim i gama olujnim

krugovima svijeta

žene je zaustavljaju, nude još knjiga

i plastično žuto voće

muškarci prolaze

     

    * * *

    u gradu Aju među mrtvim knjigama

nema dovoljno zamaha za pravocrtnu ljubav

ljubav točnu kao šiljak, koplje

viče djevojka u iščupanu slušalicu

     

    * * *

    ta djevojka bez biserne naušnice

ponekad odmara ruke i noge u umjetničkom paviljonu

puca u velike slike na zidovima

izvrnuta su joj stopala od praćenja lažnih tragova

lijepih prinčeva iz pozlaćenih soba

prinčeva s punim lončićima

s kablićima staroga kompota.

zvali su je na vječni čaj ali su željeli ostati samo portreti

nastanjeni u pozlaćenim okvirima na zidu.

slikari skupo naplaćuju ulaznice

kružnim djevojkama

     

    * * *

    kad se približiš

iz okvira lijepi kraljevići zamirišu okrutno

na japanske trešnje

jer je riječ daleko i neuhvatljivo zbijena u

groznoj koštici svake japanske trešnje
daleko i neuhvatljivo kao

veliki prasak i mladi mustang

     

    * * *

    kustos govori posjetiteljima:

u tim naslikanim muškim očima

možete vidjeti kako nježne

košute trče ukrug po ženskim sobama.

Vermeer dodaje:

i izvrću im kopitima vratove dok spavaju

i trupla se dugo smrzavaju u mlakoj juhi

od skuhane lubanje kruga

     

    * * *

    pročitala je pjesmu Slavka Mihalića
Zatočenica kruga po sedmi put

ona, djevojka bez biserne naušnice

i cijeli se tramvaj previše nagnuo ulijevo.

poslije je satima lila suze koje su.

suze koje su.

ne ne, djevojka se nasmijala

  
    HVAR

     

    pod tirkiznim morem slano, čisto

riblje saće pišti i krči, lovi me

da kažem nešto

i sva ta kristalna sol

krči kao prastara riblja radio-stanica

ponavlja se ženski glas u meni

krhkost kao jednina

krhkost kao jednina,

usamljenost je opet putovala na more s

kokainskim pištoljima u kovčezima

ne sviđa mi se

mijenjam radio stanicu u uhu

iz mojih kontinentalnih cipela

isparava tišina u nebo

jutro se širi na toplini

šetam rivom otvorenih žutih usta

baš kakva su i usta sunca

češljam se za nastup

bliži se izgovaranje naglavačke

pred djecom, mještanima

maloga stiha: nebeska vjenčanice,

nisam sama, nisam sama.

još samo molitva sa dna dagnje

uz zagriz u južinu

i moji se okovani zubi opet

pune morskom vodom

iz visina

  
    LIJEPI ČOVJEK OD DIMA

     

    (portret ili fotorobot)

     

    poznajem okrutno lijepog čovjeka koji ništa ne radi,

    samo mlačnom vatrom pali hladne cigarete.

strastveno, turski guši centimetar po centimetar svijeta.

ali svijet je na drugom, pa na trećem, pa na četv. svijetu.

    i on ima svoj okrutni hrv. dan. svoj dan popije kao crnu kavu,

svoj dan popuši i čikove na rubu sudopera slaže kao male

uzaludne cjepanice.

    ujutro i uvečer šeta kao gradski redovnik sam po

pustim tramvajskim satnicama i bijelim gorućim štapovima

iz usta traži sebi dobru ženu-

(zavitlana cigareta kao čarobni štapić i svjetionik.)

    dok hoda ulicama, prepoznat ćeš ga po fotorobotu,

finim ranama koje nose jako lijepi ljudi.

po sivkastim usnama poput namreškanoga paus papira

ili ružičaste šumske ribe.

    visok je i crn kao električni stup, ali lišen one odlučnosti koja

crnu boju čini tamno crnom.

    nema vjernog prijatelja, ni pravog posla, ni novca.

ipak je smiren kao paun. čistokrvni paun na stočiću jada.

    dok te gleda u oči želi sličiti na mrtvo more i riječ Bizant.

tko zna koja je kletva upisana u njegove kosti?

    ako još ne znaš tko je on, prepoznat ćeš ga već

po načinu na koji visoko drži cigaretu. kao malu ženu.

prinosi je ustima i uvlači je do njenog bola, raspadanja.

    izdiše polako, upire ti tanki prut dima u lice.

možda će ti u prolazu nešto mazno reći i nehotice napraviti

ružnu posjekotinu na uhu.

a onda zagaziti do pâsa u nju. zaglaviti.

    godine prolaze, a dim se neumorno lijepi za dijelove tvoga tijela

kao trulo inje,

upija neki eterični dio tvoga tijela. dječački se smije tvojoj nemoći

da odbiješ sve te sive mimoze mrtvog dima,

da otrčiš svojoj toploj kući u zagrljaj, sve do krova.

    zato je u njegovoj kući tako duboko hladno ljetnim biljkama

na prozorima. bio je oduvijek pejzažni slikar.

hlad, hladnoća, u proljeće tim dimom ženama

u oči usađuje smrzli, čađavi krajolik.

    lijepi čovjek iz moga susjedstva ne radi ništa drugo osim

hladnog sagorijevanja.

    spava, ništa ne sanja. svoj hrv. dan pije kao crnu kavu,

svoj hrv. dan puši i čikove na rubu sudopera slaže

kao male uzaludne cjepanice.

skuhat će ti čak i stari čaj.

    sve što očekuje od tebe je zapravo ništa.

samo njegov zadnji dim.

pečat, posljednji dim u tvoje lice.

      „ja sam nitko, jesi li nitko i ti?“
    

     

    ja sam nitko,

jesi li nitko i ti?

končić, labud, igla.

    posve jasno

djeca su najviše nitko i ništa.

djeca žive dolje, ispod strukova ljudi.

    smještena su nisko,

nisu slavna i ne piju apaurine, alkohol.

nemaju novaca i

ne donose važne odluke za

prirodu i društvo.

    neki čak misle da su ona kinder-jaje.

tresu ih, otvaraju,

a onda krivo slažu dijelove.

navodno,

djeca služe da ih se štipa za obraz.

i da ih se tjera ispred televizora.

    djeca su nitko i ništa.

tek kamenčić, sjena, pingvin.

ja sam njezina pjesma 288 i nitko.

psst. a jesi li nitko i ti?

  
    KRAJOLIK BEZ VJERE

    
       
    

    prašina i pusta cesta

tišina strši na nebu

kao nož iz uha

sunce je odnijelo rijetke krovove,

polomilo kosti životinja i letve,

daske probijene ograde

klepetaju na starome vjetru

i taj je zvuk pusta lignja tišine

zemlja je puna šutljivih zmija

i smeđega leda

na žici za rublje obješena stalno mokra,

ispljuvana kosa ostavljenih potomaka

ljubavnika i ljubavnica

njihova ćelava tijela spavaju

na žezi u krevetima

nigdje ni daška vjere,

ni vina, ni izlomljenog kruha

samo bijeli lonci, crni lonci,

mali lonci

kletvama izbušeni lonci

otkotrljavaju se u planine,

po uskim

crnim godinama

unatrag

  
    KRIŽ

    
       
    

    kao ogromna

zarezana zvijezda u tami

križ kruži oko naših tijela,

privlači ih

čeka

a mi nataknuti na svoje lomne kosti

bježimo na mlake krevete

daleko u crnom kutu sobe

kao u haljine od nedostataka

od siromaštva

kao u haljine od

prekasnog poljupca rodbine

poljupca na samrtničkoj postelji

one topline koju više ni naslon

sluzavog bolničkog kreveta

ne treba

ni onaj patuljak u našem

tijelu još kao nečije dijete

lomljen i

otrovan

  
    ZAČEPI UŠI,

    
       
    

    nije to ništa.

to je samo noćna buka gomile kostiju

iz zmijinih otpalih nogu

koja me zaglušuje

da padnem pod krevet

kao pod jureći auto

    a da ipak padnem kroz sve te padeže

u ponor s budističkim ogledalima

krenule bi poznate

naricaljke u bolesnim zidovima

kao glasanje slomljenih štapova starica

koje će se sutra odazivati na moje ime,

starice same umrle u nekoj

odvojenoj, musavoj kadi

usred pustinje arizone

na križanju stotinu pokvarenih semafora

zadavljene pupkovinom svojih

nerođenih djevojčica

    kada leden vjetar zapuše nedjeljom

ponekad ih sretnem na ulici

hramaju same

njihove zelene oči i obrazi krvare i

sijeda kosa otpada u pramenovima

od ostarjele kiseline nade

to je kao sirup protiv kašlja koji zavija u grlu

    ne slušam taj zvuk nalik

onoj noćnoj buci izglodanih kostiju,

gušterskih kostiju odavna sunovraćenih

u bunar bez prozorčića

bunar bez balkona, bez odmora

bunar bez ponuđene ruke mjesto šupljega vjedra

kameni anorganski bunar

prepun nepomičnih izbušenih tijela

koja su kao i ja još jučer

trebala zagristi u ljubav, pregristi joj arteriju

kao peteljku cvijeta i otrovati krv

odmoriti krv

jedinim mogućim životom.

  
    V

  
    P KAO PIŠTOLJ ZA BOLNICU

     

    bilo mi je kao da odlazim na odmor

uniforme su mi postavile pregršt pitanja o tijelu

uvile mi odgovore u svoju vatu i

kolima me odvezle u čekaonicu bez crvenih sirena

daleko, daleko od ljubavnog pizza-parka

prava dijagnoza:

zamusana muška usta su bila

nabijen pištolj s dumdum metkom

u ruci nespretnog dječaka

baš po mjeri moje bolničke pidžame

muškarac (33)

je gledao u susjedni par za stolom

i rekao je nešto kao dušo, neće to ići

i zagrizao svoj feferon od 451 farenhajta

koža moga srca se rastopila kao pečeni snijeg

s listića šunke odjednom oguljena budućnost

u mojim bubrezima dva smaka jednog tijela

i jureća vojska leukocita

ti preko stola polako ubijaš pizzu

tim istim ustima s municijom

ne vidiš od zagorjelog tijesta kako mi se

pri dnu leđa otvaraju rane, rupice

tvoji pregrijani niječni prezenti i

futuri padali su unutra

na način otrovne zelene masline pune razuma

sjećam se, na moje mijenjanje teme

odlažeš vilicu u kečap, zineš

i još jednom povlačiš okidač

posljednji pucanj u naš zajednički da

ja se smanjujem u uplašen bubreg,

pa u bolnicu

  
    NOĆ U BOLNICI

     

    u bijeloj sobi br 7.

netko je ispod mjeseca ugasio svjetlo,

kao šišmiši

prestrašeni toplomjeri poletješe prema pazusima

udarali su o prazne zidove

i razbijali se kao vruća kiša

pucajući od zdravlja

čistačica se podvukla pod bolesnički krevet

tamo je već skrivala doktorova zapostavljena obitelj

nedostaje samo druga mahlerova

iz ostarjelog radio-aparata na stolu

glavna sestra je tiho izašla iz sobe

nije znala da će se opet noću isplesti

stetoskopi oko svakog bolesnoga vrata

stetoskopi u kojima sve gori, šumi i bubnja

kao da netko zao i sitan do atoma loži

neki osvetni ugljen do temperature 41°

u boli žene spavaju na krevetima

sitna starica se otrovala nehotice

i postala zeleni kožni lončić

u kojem kipi staro mlijeko

djevojčica je kroz pupak uvukla mikroskopsku mjesečinu

zlu poput krvave igle

nas tri sporo izmjenjujemo

tamne mrlje na rukama,

na prozoru i u cjevčicama je noć

noć u infuziji s kalijem i elektrolitima

kaplje kao kontrolirana kiša

samo da bi se u zoru svaka od nas

za par stupnjeva ljepše počešljala

prije vizite

  
    JUTRO U BOLNICI

     

    s prvim suncem

sa stropa popadaju žute noćne žarulje

na pločice kao prepunjeni mjehuri

sve negdje krene

darovane naranče i banane postanu

zasljepljujuće pulsirajuće i žive kao

svježe novine na kiosku i automat kava

u šlafroku razmišljam o riječima koje razbuđuju i

liječe, čula sam ih često na vijestima iz izraela

češljam se, gledam u zrcalu s obrisima stotine tableta

kad nam je svima već bolje

ujutro se bjeloočnice snažno zavrte

vrte se sve brže

kao kotači najzdravijeg bicikla

na svježoj posteljini poletimo u jesenski dan

u kojem se tope svirepi kosturi

onih bolesnih od svega

kroz naš prozor br 7. luče se vitamini

prvih umirujućih oblaka u meke papuče

kad nam se pogorša

naša su tijela po krevetima uvećana

predimenzionirana

željna svemoćne pažnje kao vječni aktovi

samo naši duhovi mirno

misle na rodbinu i prijatelje

žile blago natiču, čelo, prsti

a sestrama su oči bojevno spremne i

ušiljene kao moje olovke

  
    RUČAK U BOLNICI

     

    već u podne

krepka juha se kuha u velikim

doktorovim papučama

na zapovijed žute kute bolničkih kuharica

zalepeću kao ptice i brzo nam podijele

uz pohano meso i ciklu

debeljuškaste riječi u žlicama

nekima sa starim minivalom nazire se

trbuh kao planet majoneze

one nam na smeđem pladnju

donose zdravlje u malim čamcima

limenih tanjura

tijela im se bibaju na oseci i plimi

tromih sati za ručak, tromih sati za večeru

netko od bolesnika kaže

teško je vjerovati u krumpire nakon černobila

a one poput divovskih krumpira smireno

blistaju pod umjetnim suncima

u toplim sobama našega dalekog odjela

mirišu na čokolade u džepu i sirotišta,

nakon kraljevskog ručka tonemo,

bijele i žute sjene mekšaju, izduljuju se

siti smo kao vuci

svejedno da su donijele i kamenje

  
    SVJETLO U TUNELU

     

    poslije ručka s tijelom se

iskradam nakratko iz sive bolnice

čini mi se da bi me

sve gomile tramvaja potajno posjele i

dopremile do nabubrile sljemenske šume

koju je jesen progutala kao mentol

i pospremila na moju glavu kao želju

za gutanjem svega što je živo i zdravo

za neokaljanom bukvom

i baršunastom mahovinom

kao da će me sve ono napumpano drveće

i koštunjavo lišće, velika jesenska salata

za skrivanje od boli vješto

samljeti u poetičan kompost

u blještave gliste s obećanjem

života, velikih zdravstvenih preobražaja

smrt je daleko

ali poznato je da do sljemena

vodi mračan tunel

ponekad stropne svjetiljke betonske cijevi

pojačavaju dojam operacijske dvorane

u ružičastoj bolničkoj pidžami

vraćam se prema izlazu

i trčim prema tramvaju, bolnici

prije nego me netko pita

vidiš li svjetlo na kraju tunela?

  
    RAD TIJELA ZA POČETNIKE

     

    tijelo spava. grebe.

raste. mokri. mršti. siše.

sjedi. bljuje. pući.

trepće. liže. čeka. pljuje.

udara. goni. udiše. pucketa.

rumeni. tamni. stoji. kiše.

otvara. savija. zatvara. paluca.

diše. svrbi. polijeva. kotrlja.

probada. stenje. prazni. ježi. miriše.

prlja. krvari. suzi. gruša.

trči. širi. stavlja. dolazi. penje. pušta.

gazi. puši. omata. pleše.

kleči. ustaje. kipti. nadnosi.

oplakuje. tare. ziba. zapinje.

pije. dira. grije. pruža. krije.

suši. slini. sija. troši. rađa. slazi.

krcka. kaplje. grli. jede. grize.

koči. pada. luči. miče.

svlači. klapne.

ode.

